હોટેલમાં થોડો આરામ કરી, તાજામાજા થઈ, સૌપ્રથમ અમે દુબઈ મ્યુઝીયમ જોવા ગયા. તે નજીક હોવાથી અમે ચાલતા ગયા. દુબઈની બજારો આપણા મુંબઈ જેવી લાગે પણ અહીં સ્વચ્છતા અને વ્યવસ્થિતતા ખૂબ જ જોવા મળે. મ્યુઝિયમમાં જૂનાપુરાણા દુબઈનું જીવન, બજારો, મકાનો, ધંધા વગેરેનાં પૂર્ણ કદનાં મોડલ મૂકેલાં છે. આ બધું જોઈને પુરાણા દુબઈની તાસીર મનમાં ઉપસવા લાગી. સાંજે ‘ધાઉ ક્રૂઝ’ની સહેલગાહે નીકળ્યા. દુબઈમાં શહેરની વચ્ચેથી પસાર થતી અને દરિયા સાથે જોડાતી એક કૃત્રિમ ખાડી બનાવવામાં આવી છે. આ ખાડીમાં ધાઉ ક્રૂઝ નામની બે માળની બોટની સફર ખૂબ જ રોમાંચક છે. અંધારુ થયા પછી, ખાડીની બંને બાજુ રોશનીમાં ઝળાંહળાં થતા દુબઈનું દર્શન ખૂબ જ મનોહર લાગે છે. જાણે કે સ્વર્ગીય દુનિયામાં આવી ગયા હોઈએ એવું લાગે ! રાત્રિભોજન પણ બોટમાં જ રાખવામાં આવ્યું હતું. બોટમાં બે કલાક જેટલું ફરીને અમે હોટલ પર પહોંચ્યા.